**VEVŐTÁJÉKOZTATÓ VÍZTERES KANDALLÓKHOZ, VÍZTERES KANDALLÓBETÉTEKHEZ**

**Műszaki adatok**

A vízteres kandalló falát kettős köpeny alkotja. A belső lemezvastagság 5 mm-es, a külső 3 mm-es lemezből készült.

**Biztonsági előírások**

Üzembe helyezés előtt a kéményt a kéményseprővel ellenőriztetni, szükség esetén épületgépésszel méreteztetni kell. A kéménynek tökéletes állapotban kell lennie!

Gázfűtés /cirkó, gázkazán/ mellé való beépítésnél, minden esetben biztonsági szelepet kell elhelyezni! Ha a rendszer 1”-os, vagy ennél vékonyabb csövekből van megoldva, és csak keringető szivattyú tudja működtetni a rendszert, vagy ha a kandalló beépítésénél az előremenő és visszatérő vezetékekbe elzárócsap van beépítve szintén szükséges a biztonsági szelep elhelyezése, vagy biztosítani kell a tágulási tartály felé a szabad vízáramlást! Fűtés közben a tágulási tartály nem fagyhat el, nem dugulhat el! A rendszert időnként utána kell tölteni. Az utántöltést lehűlt rendszerben kell elvégezni!

Az új kandalló beüzemelését követő első begyújtáskor vízgőzlecsapódás jelentkezhet, ami a kandalló falán és alján gyűlik össze. Ez nem hibajelenség, „izzad a kandalló”.

A kandalló beépítését mindig bízzuk szakemberre!

A kandalló zárt rendszerbe való beépítése csak a biztonsági előírások betartása mellett lehetséges!

Beépítését, úgy kell elvégezni, hogy a kandallótest két oldalánál és a hátuljánál 5cm távolságban légrést kell hagyni, hogy a meleg levegő alulról be tudjon áramolni, fölül pedig szabadon tudjon távozni.

A kandalló max nyomása 1-1,2 bar lehet. Zárt rendszerben történő üzemeltetés esetén a kiegyenlítő tartály méretét a rendszerben lévő víz mennyiségéhez kell növelni. Erre azért van szükség, hogy a melegedés folyamán a nyomás ne emelkedjen 1,5bar fölé

Engedélyezett tüzelőanyagok: természetes faanyag / max. 20 % nedv.tart./ barnaszén

Begyújtáskor folyékony gyújtóanyag használata tilos!

Hulladék, finomfa apríték, fakéreg, széntörmelék, nedves vagy favédőszerrel kezelt fa, papír, karton vagy hasonlók égetése tilos!

A kandallót tilos megváltoztatni!

A kandallót tilos 5 m-nél alacsonyabb kéménybe bekötni.

A kandalló bekötésére kiválasztott kéménybe másik kandalló vagy kazán nem csatlakoztatható!

**Elhelyezés**

A kandalló kéménybe való becsatlakozásánál az építési rendelkezések tűzvédelmi követelményeit be kell tartani!

A kandalló az égéshez szükséges levegőt az elhelyezési helységből vonja el / kivéve a külső levegő beszívású/. Ezért a helyiséget úgy kell megválasztani, hogy 4 m3 légtérfogat jusson minden KW névleges teljesítményre! Amennyiben a légtérfogat kisebb, úgy szellőzőnyílásokat kell létrehozni, melyek minimum mérete 150 cm2.

A kandalló előlapja és az éghető berendezések között minimum 1 m távolságnak kell lennie.

A kandalló mellett és mögött legalább 20 cm távolságban nem lehet éghető anyagból készült falburkolat vagy bútor stb.

A kandalló alatt, amennyiben éghető burkolat van, a tűztér előtt legalább 50 cm-re, oldalt 30 cm-re nem éghető anyagból készült burkolóval kell védeni!

A kéménybe való csatlakozás előtt minden esetben a kéményseprő mester hozzájárulását kell kérni!

A bekötési elemeknek jól tömítve és stabilan kell csatlakozniuk. A füstcső nem nyúlhat bele a kémény szabad keresztmetszetébe. Az összekötő elemek átmérője nem térhet el a kandalló csonkjától. A vízszintes csőcsatlakozó elemeknek, ha meghaladják a 0,5 m –t 10 fokos emelkedéssel kell csatlakozni a kandallóhoz. A bekötő elemeknél a 40 cm távolságot be kell tartani az éghető anyagoktól. A beépíthető vízteres kandalló burkolása kizárólag nem éghető anyagból készülhet.

**Begyújtás, fűtés**

A kandallóban csak fa és barnaszén-brikett használható!

Csak száraz fát használjon max 20 % nedvességtartalommal!

Környezetszennyező anyagok égetése tilos!

Tüzelőanyag-fajták: Fűtőérték kb. KJ/kg

Keményfa 19.500

Puhafa 14.600

Barnaszén-brikett 11.500

Begyújtásnál folyékony begyújtó anyagot használni tilos!

Első begyújtásnál kellemetlen szagok, füst képződhetnek, gondoskodni kell megfelelő szellőztetésről.

Begyújtáshoz használjon faforgácsot vagy grillbegyújtót. Erre vékonyabb, majd vastagabb fát tegyen, majd gyújtsa meg, és zárja be az ajtót. Amikor megfelelő parázs képződött, tegyen rá újabb adag tüzelőanyagot. A tűz táplálásához az ajtót mindig lassan nyissa ki. Először csak résnyire, majd pár másodperc múlva teljesen. Így elkerülhető a füstképződés. Amennyiben mégis füst képződik az ajtó kinyitásakor, az vagy a nem megfelelő huzat, vagy nem megfelelő kezelés miatt történik.

A kandallót csak zárt tűztérajtóval szabad üzemeltetni. Akkor tegyen csak újabb adag tüzelőt a tűztérbe, amikor már csak parázs van. A rostélyt minden begyújtás előtt ki kell tisztítani a jó levegőáramlás érdekében. Alacsonyabb hő teljesítményt a tüzelőanyag csökkentésével, és ne a levegő csökkentésével érje el. A kandalló lefojtása kátrányosodáshoz vezet, ami rontja a kandalló teljesítményét és rövidíti élettartamát.

Mivel a kandalló fűtés közben átmelegszik, hő védő kesztyű használata ajánlott.

A füstjáratokat tartsa tisztán! Amennyiben csökken a kandalló hő teljesítmény, az vagy az elkormolódott füstjáratok, vagy a nedves tüzelőanyag miatt történik.

Minden fűtési periódus után ellenőrizze át a kandallót.

Ügyeljen arra, hogy izzó hamut ne öntsön a szemetesbe, mert tüzet okozhat!

A kandalló külső tisztítása csak kihűlt állapotban ajánlatos hideg vízzel, esetleg szappannal, majd szárazra kell törölni. A hőálló üveget üveg-kerámia tisztítóval tisztítsa, majd törölje szárazra.

A nem megfelelő tüzelőanyag, levegő beállítás, vagy elkormolódott kémény miatt kéménytűz keletkezhet! Ilyen esetben a tüzelőlevegőt zárja el és hívja a tűzoltókat!

A víz használata az oltáshoz tilos!

 Szakszerűtlen bekötés, nem megfelelő kémény, nem megfelelő tüzelőanyag használata, vagy nem rendeltetésszerű használat miatt keletkező meghibásodásra a garanciális javítás nem vonatkozik!